title: Tešla
text: Tešla ī miltā somaišītė so ondenio (aba pėino, kuokio kėto skīstėmo) ė palėkė̄ tuokio minkšto, tāsio gniotolo. Tešla patė jiedis nie, bet rēkalinga taisont vairiausius miltėnius jiedius: douna, sklindius, zacėrka, vėrtėnius, kuoldūnus, pīragus, sausainius ė kėtuokius. Tešlas būds nuognē prīgol nug ton, kuoki miltā ī, ėr kėik ondens īpilta. Rogėnē miltā sonkē, dėdlē lipnē ī, vuo kvėitėnē – tāsē, minkštē, gerā tink kuočiuojėmou. I dounas tešla ondens ēn nedaug, ana būn lipnė, minkas ronkuom, vuo pvz., sklindiu tešla paprastā būn skīsta, ka ana ētom kabintė somtio. Ba miltu ėr ondenė i tešla, prīgol kuokis jiedis taisuoms, da ded kiaušiu, svėista, droskas aba sokraus, medaus ė kėtū žaliavū.